ශ්‍රී ලංකාව සහ චීනය අතර ඇති ඵෙතිහාසික ද්වීපාර්ශවික සබඳතාවය නව සංවර්ධනීය මාවතකට එළඹ තිබෙන බව චීනය පෙන්වා දෙයි.චීන - ශ්‍රී ලංකා සබඳතා සෑම විටම ස්ථිරසාර මෙන්ම යහපත් සංවර්ධනයක් වෙනුවෙන් ක්‍රියාත්මක වී තිබෙන අතර ඒ සමඟම දෙරට අතර ආර්ථික, සංස්කෘතික, අධ්‍යාපන හා සංචාරක සහයෝඟීතාව සංවර්ධනය වෙමින් පවතින බව අන්තර්ජාතික අවබෝධය සඳහා වන චීන සංගමයේ මහ ලේකම් ලියු කායියාන් මහතා පවසයි.ඒ මහතා මේ බව සඳහන් කළේ චීන සිහිනය හා ශ්‍රී ලංකා - චීන මිත්‍රත්වය සම්බන්ධයෙන් ශ්‍රි ලාංකිකයන් දැනුම්වත් කිරීමේ අරමුණින් ශ්‍රී ලංකා පදනම් ආයතනයේදී පැවැති විශේෂ වැඩසටහනකට එක් වෙමිනි.ශ්‍රී ලංකා - චීන මිත්‍රත්ව සංගමය විසින් මේ දැනුවත් කිරීමේ වැඩසටහන සංවිධානය කළ අතර එහිදී ලියු කායියාන් මහතා විසින් ප්‍රධාන දේශනය සිදුකරන ලදී.මෙහිදී වැඩිදුරටත් අදහස් දක්වමින් ඒ මහතා සඳහන් කළේ මේ සංචාරය තමාගේ ප්‍රථම ශ්‍රී ලංකා සංචාරය වන බවත් ශ්‍රී ලංකාව ඉතා සුන්දර රටක් සේම දැඩි වෙහෙසකින් කටයුතු කරන ඉතා මිත්‍රශීලී ප්‍රජාවක් සිටින බවත්ය.ශ්‍රී ලංකාව සහ චීනය අතර තිබෙන සබඳතාවය මේ වනවිට ඉතිහාසයේ විශිෂ්ඨතම අවධියට එළඹ තිබෙන බව සඳහන් කළ ඒ මහතා පසුගිය වසරේ දී දෙරටේ රාජ්‍ය නායකයන් චීන - ශ්‍රී ලංකා සබඳතාවය ක්‍රමෝපායික සහකාරත්වයක් දක්වා උසස් කරන බවට ප්‍රකාශකර තිබෙන බවද සිහිපත් කළේය.ශ්‍රී ලංකාව සමඟ වැඩසටහන් රැසක් හුවමාරු කරගෙන තිබෙන අතර තවදුරටත් ශ්‍රී ලාංකික මිත්‍රයින් සමඟ සහයෝඟයෙන් කටයුතු කරන බවද මෙහිදී දෙරටේ ජනතාව අතර ඇතිවන හුවමාරුව අතිශය වැදගත් බවද පෙන්වා දුන් ලේකම්වරයා එමඟින් දෙරටේ ජනතාවට අන්‍යෝන්‍ය අවබෝධයක් ලබා ගැනීමටත් සහයෝඟීතාවය ප්‍රවර්ධනය කිරීමටත් හැකිවන අතරම රාජ්‍යමය සබඳතාවන්ට ශක්තිමත් පදනමක් වැටෙන බවද පෙන්වා දුන්නේය.මේ නිසා චීන - ශ්‍රී ලංකා මිත්‍රත්වය තවදුරටත් ශක්තිමත් කිරීමට දෙරටේ ජනතා හුවමාරු වැඩසටහන්වලට වඩ වඩාත් එක්වන ලෙස ආරාධනා කළේය.චීන ආර්ථිකය වසර කිහිපයක් පුරා වේගයෙන් වර්ධනය වෙමින් පවතින අතර දළ දේශීය නිෂ්පාදිතය වර්ධනය වීම සියයට 9ට වැඩි අගයක් ගන්නා බවද එය පසුගිය වසරේ දී සියයට 7.4ක් වූ බවද හෙතෙම සිහිපත් කළේය..